**Kućni alati za bolje učenje u školi**



Ako se i vaše energično dijete teško koncentrira na sve što ne uključuje loptu, video igrice ili igru, postoje neki trikovi koji mu mogu pomoći da bolje uči kod kuće.

**1.** Bez obzira radi li se o velikom školskom projektu ili izuzetno velikom domaćem zadatku, naučite dijete da ga **razlomi na manje dijelove**. Na taj će način imati osjećaj da drži situaciju pod kontrolom i neće se osjetiti bespomoćnim.

**2.** Djeca vole pisati zadaću pred televizorom, a to je kontraproduktivno. Ugasite televizor i **dodijelite im prostor isključivo za učenje**. Kada steknu naviku, ulazak u taj prostor će ih odmah „prebacivati“ u stanje za učenje. Ne mora to biti zasebna soba, dovoljan je kutak u dnevnom boravku ili radni stol u njihovoj sobi. Ako uče u svojoj sobi, provjerite s vremena na vrijeme da li doista uče.

**3. Rutina je važna**. Insistirajte na njoj. Provjerite je li dijete pojelo obrok i napisalo zadaću. Oko vremena odlaska na počinak se **ne raspravlja.**

**4.** U djetetovoj sobi objesite veliki **šareni kalendar zadataka i obveza** kako bi uvijek bilo svjesno što mora obaviti. Može to biti i dnevni raspored s ucrtanim vremenom za igru i učenje.

**5.** Ako se dijete ne može usredotočiti na zadatak, neka se **kratko odmori**. Ponekad je to sve što je potrebno da bi se zadaća iz povijesti uspješno dovršila.

**6.** Ponekad malo **tihe glazbe u pozadini** može pomoći djetetu da se usredotoči na zadatak.

**7.** Osigurajte djetetu najmanje **8 sati sna** dnevno.

**8.** Budite sigurni da dijete svakoga jutra pojede **kvalitetan doručak**.Teško je održati usredotočenost kada je dijete umorno. Zamislite da morate odraditi svojih 8 sati na poslu bez kave. Naravno da dijete nećete poslati u školu sa šalicom vruće kave, ali mu osigurajte zdrav obrok pun proteina koji će mu pomoći da održi energiju i odradi školski dan.

**9. Tjelesna aktivnost** čini čuda za učenje. Ne biste vjerovali koliko malo preskakanja užeta ili nekoliko čučnjeva može osvježiti mogućnost pamćenja i shvaćanja zadataka.

**10.** Znate li priču o ružičastom slonu o kojem ne smijete misliti, a sve na što možete misliti jest ružičasti slon? Neka dijete **pribilježi misli koje ga odvlače od učenja**. Na taj će ih način privremeno “odložiti” i „odraditi“ nakon obavljenog zadatka.

Prilagodila Pedagoginja; izvor: http://www.roditeljski.info/